Bundo Kanduang15 March 2015 10:38 WIB - Sumber : Puti Reno Raudha Thaib - Ketua Umum Bundo Kanduang Sumbar - Editor : Riyon Tweet
Padusi Minangkabau
Niek Reno jo cucu-cucunyo: Aisyah, Puti, Fathir, Lingga sarato Raisya duduak di tapi tabek di balakang rumah gadangnyo, maagiah makan ikan paliharoan Niek Reno. Sanang bana hati anak-anak tu mancaliek ikan-ikan tu barabuik makanan nan diserakan nyo.
Taubek hati Niek Reno dan dalam hatinyo basyukur ka Allah SWT karano cucu-cucunyo lai sehat, lai samo pulo kaingin tahuannyo jo adat dan budaya sarato sajarah nagari awakko jo uni-uni dan jo uda-udanyo nan lah pai manuntuik ilmu di nagari nan jauh di dalam jo di lua nagari dan pulang ka kampuang hanyo sakali satahun lai.
Mancaliek cucu-cucunyo nan baru ka gadang ko lai amuah balibur ka kampuang. batambah sumangaik Niek Reno untuak taruih bacarito ka cucu-cucunyo tantang saluak baluak adat dan budaya sarato sajarah nagari ko. Sabab Niek Reno ingin cucu-cucunyo harus diagiah baka jo rujukan agamo dan budaya nan jaleh, apolai dalam zaman kini nan serba indak bakajalehan ko.
“Niek. Asyik juo duduak di tapi tabek ko, mancaliek aie nyo nan janiah, mandanga bunyi dasau aie tajun dari pancuran manyajuak an hati awak”. Kecek Puti. Takajuik Niek Reno dek suaro Puti, sambia mamelok i duduaknyo Niek Reno mangecek ka cucu-cucunyo.
“Sambie duduak-duduak ko kok awak taruih an carito nan taputuih kapatang. Tantang padusi Minangkabau nan di sabuik Bundo Kanduang. Baa?”. Niek Reno maajak cucu-cucunyo.
“Apo, satiok padusi Minangkabau tu disabuik Bundo Kanduang? Capek lah Niek. Aisyah indak saba lai untuak mandanganyo”.
“Kalian danga kan elok-elok. Bundo Kanduang tu banyak aratinyo. Untuak jalehnyo, elok awak caliek aratinyo ciek-ciek. Partamo dalam kaba Cindua Mato nan lah manjadi mitos urang Minangkabau Bundo Kanduang tu surang padusi nan arif bijaksano, lapang alamnyo, barani tagak di nan bana, panyantun ka urang banyak. Inyo .rajo padusi nan sati jo karamat. Nan kaduo dari sajarah karajaan Pagaruyuang padusi nan diimbau jo Tuanku Dusi atau Yang Dipatuan Gadih (Tuan Gadih) nan manjadi rajo. Kutiko indak ado laki-laki nan patuik manjadi rajo manuruik ranji jo silsilah kaum rajo tu. Manuruik garih mande jo garih ayahnyo luruih ka ateh atau disabuik juo badasarkan buku talinyo. Dalam aturan adatnyo disabuik an “Adaik rajo turun tamurun, adaik puti sunduik basunduik”.
Nan katigo padusi nan dituokan di dalam satiok kaum di sabuik juo Bundo Kanduang kaum atau mande soko. Urang nan mamiliki sako jo pusako kaumnyo. Pusako sarupo: Rumah gadang, sawah ladang, pandam pakuburan, tapian tampek mandi dan gala sako sarupo Rajo, Datuak, Manti, Malin jo Dubalang adolah mande soko ko.
Jadinyo dapek awak samo an jo parusahaan, pamegang saham dari kaum tu adolah padusi, sadangkan laki-laki nyo manjadi pengelola atau direksi nyo. Nan kaampek Bundo Kanduang nan malahieh an awak. Hebatnyo namo Bundo Kanduang tu dijadikan namo organisasi padusi Minangkabau nan mancintoi adat jo budaya Minangkabau awak ko. Niek Reno manjalehkan ka cucu-cucunyo.
“Baru Aisyah mulai mangarati saketek Niek. Aisyah ingin tau banyak carito tantang Bundo Kanduang ko Niek. Sabab di sakolah Aisyah alun ado diaja kan dek guru Aisyah lai”.
“Beko malam awak sambuang jo mamangan adat awak tantang Bundo Kanduang ko. Guru Aisyah akan maajakan pulo bisuak tu mah, tapi nan paralu kalian tau, awak baraja indak di sakolah sajo doh. Di tapi tabek sambie maagiah makan ikan pun awak dapek juo baraja. Aratinyo asa awak lai amuah baraja, di ma sajo dan jo sia sajo awak dapek baraja. Jo alam takambang ko awak harus baraja”. Niek Reno maagieh tau cucu-cucunyo. (*)
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn